钦定古今图书集成/明伦汇编/氏族典/第472卷 > 蔡复一
## 钦定古今图书集成/明伦汇编/氏族典/第472卷 > 蔡复一

按《明外史蔡复一传》：“复一字敬夫，同安人。万历二十
三年进士。授刑部主事，历兵部郎中，迁湖广参政，进
按察使，迁山西左布政。天启二年，以右副都御史抚
治郧阳。奢崇明、安邦彦反贵州，巡抚王三善败殁，进
复一兵部右侍郎代之。寻代杨述中总督贵州、云南、
湖广军务。复一以邻境不协讨，致贼未灭，请敕四川、
云南出兵，犄角平贼。”帝可之。因命广西、云南、四川诸
郡邻贵州者，悉听复一节制。而朱燮元亦以尚书督
四川、湖广、陕西诸军。以故复一饬制不行于境外。廷
议燮元督河道，令复一专督五路师。御史杨维垣独
言燮元不可易。帝用维垣言，解复一任。复一俟代，仍
拮据兵事，卒于平越军中。讣闻，帝嘉其忠勤，谥“清宪。”
复一好古博学，善属文，耿介负大节。既殁，囊无遗赀。